ምርት ገበያው በ20 ቢሊዮን ብር ግብይት ማካሄዱን አስታወቀ
አዲስ አበባ፤ ነሐሴ1\2005(ዋኢማ) – የኢትዮጵያ ምርት ገበያ ድርጅት በተጠናቀቀው የበጀት ዓመት 20 ቢሊዮን ዋጋ ያላቸውን የግብርና ምርቶች ግብይት ማከናወኑን አስታወቀ።የድርጅቱ ዋና ሥራ አስፈጻሚ አቶ አንተነህ አሰፋ ለዋልታ ኢንፎርሜሽን ማዕከል እንደገለጹት፤ ድርጅቱ በመጠን 552 ሺ ሜትሪክ ቶን የግብርና ምርት ግብይት እንዲከናወን በማድረግ 20 ቢሊዮን ብር ግብይት እንዲካሄድ አስችሏል፡፡ግብይት የተካሄደባቸው የቡና፣ ሰሊጥና የነጭ ቦሎቄ ምርቶች ግብይት መካሄዱን የጠቀሱት አቶ አንተነህ ከአጠቃላይ የግብይት ሥርዓቱ ቡና 45 በመቶ፣ ሰሊጥ 40 በመቶና ነጭ ቦሎቄ 15 በመቶውን ድርሻ ይዘዋል ብለዋል፡ድርጅቱ ከሰጠው የተለያዩ አገልግሎቶች 193 ሚሊዮን ብር ገቢ ማግኘቱን የገለጹት አቶ አንተነህ ተናግረዋል፡፡ የምርት ጥራትን ለመጠበቅ ለተለያዩ የሕብረት ሥራ ማህበራትና ዩኒየኖች የአቅም  ግንባታ ሥልጠና እየተሰጠ እንደሚገኝ የተናገሩት አቶ አንተነህ ከአውሮፓ ሕብረት  በተገኘ የ4 ሚሊየን ዩሮ ድጋፍ ለ300 የሕብረት ሥራ ማህበራት ተወካዮች  የአሰልጣኞች ሥልጠና መሠጠቱን አያይዘው ገልጸዋል። ምርት ገበያው አሁን በግብይት ወቅት እየሠራበት ያለውን እጅ በመጨባበጥ የመስማማት የግብይት ስርዓት ወደ ዘመናዊ የድረ-ገፅ ለመቀየር ፕሮጀክት አዘጋጅቶ በመንቀሳቀስ ላይ እንደሚገኝ የገለጹት አቶ አንተነህ በሚቀጥለው መጋቢት የሙከራ ሥራ ይጀምራል ብለዋል፡፡የምርት ገበያውን ራዕይ ለማሳካት የደንበኞችን አገልግሎት ማሻሻል ተገቢ መሆኑን ጠቁመው፤ የተለያዩ የአደረጃጀትና የአፈጻጻም ሁኔታዎችን በመፈተሽ ማሻሻያዎች መደረጋቸውንም ተናግረዋል፡፡ምርት ገበያው በሽያጭና የግዥ ሂደቱ የሚሳተፉ 358 ቋሚ ወኪሎችና 12ሺ   ደንበኞች በሥሩ ያሉት ሲሆን፤ ከአምስት ዓመት በፊት ድርጅቱ ሲቋቋም የአንድ ወኪል ወንበር የመሸጫ ዋጋ 50ሺ ብር የነበረ ሲሆን፤ አሁን ከ3 ነጥብ 4 ሚሊዮን  ብር በላይ መሆኑን አቶ አንተነህ መናገራቸውን ዋልታ ኢንፎርሜሽን ማዕከል ዘግቧል፡፡